Bernek Péter ötödik lett, Hosszú Katinka újabb rekordot döntött
Bernek egyéni legjobbját úszta a vasárnap délutáni döntőben. Hosszú Katinka a legjobb idővel, Európa-rekorddal döntős. Cseh László a harmadik legjobb idővel jutott döntőbe.
A férfi 400 méteres gyorsúszásban rendezték a kazanyi vizes világbajnokság első úszó-döntőjét. Bernek Péter élete legjobbját úszta ebben a számban, és ezzel az ötödik helyen ért célba. Az aranyérmet a kínai Szun Jang szerezte meg, mögötte James Guy és Ryan Cochrane végzett.

Ezután következett a 200 méteres női vegyesúszás két középdöntője. Jakabos Zsuzsanna tizenegyedik lett, így nem jutott tovább, míg Hosszú Katinka saját délelőtti Európa-csúcsát megjavítva, a legjobb idővel (2:06.84) kvalifikálta magát a döntőbe. "Ha valaki a vb előtt azt mondja, hogy 2:06.80 a vége, akkor aláírtam volna, de mivel most még a döntő előtt vagyunk, szeretnék majd jobbat úszni"- nyilatkozta az úszónő.

Cseh László az 50 méteres pillangóúszásban jutott döntőbe, méghozzá új országos csúccsal. Ez az idő a harmadik legjobb volt a mezőnyben, így reménykedhet az éremben.

Kapás Boglárka a nyolcadik lett a női 400 méteres gyorsúszásban.
úszó vb 400 gyors Bernek Péter FINA vizes vb